དེའང་རི་བོ་ཆེའི་ས་ཆ་དང་རིག་གནས་ཀྱི་ལྟེ་བར་གྱུར་པའི་གཙུག་ལག་ཁྲ་འཁྱིལ་མའི་དགོན་པ་ནི་ལོ་ངོ་བདུན་རྒྱ་ལྷག་གི་ལོ་རྒྱུས་ལྡན་པ་མ་ཟད།གཙུག་ལག་ཁྲ་འཁྱིལ་མ་འདི་སྤྱི་ལོ་༡༣༢༡ལོར་གསར་དུ་བཞེངས་ཤིང་༡༣༢༨ལོར་ལེགས་གྲུབ་བྱུང་བའི་དགའ་སྟོན་རྟེན་འབྲེལ་དུ་བོད་ཟླ་དྲུག་པའི་ཚེས་བཅོ་ལྔ་ནས་འགོ་བཟུང་སྟེ་གཟའ་འཁོར་གཅིག་ཙམ་གྱི་རིང་ལ་དམངས་ཁྲོད་ཀྱི་སྒྱུ་རྩལ་སྣ་ཚོགས་འདུས་པའི་དུས་ཆེན་ཁྱད་པར་ཅན་ཞིག་གཏོང་སྲོལ་བྱུང་བ་དེ་རིག་གསར་གྱི་སྐབས་སུ་ལོ་ངོ་འགའ་ཞིག་མ་གཏོག་ད་ལྟའི་བར་ཉམས་རྒུད་གཏན་ནས་འགྲོ་མ་མྱོང་བ་རེད།འོན་ཀྱང་དུས་རབས་ཀྱི་འགྲོས་དང་བསྟུན་ནས་དུས་ཆེན་སྐབས་ཀྱི་རིག་རྩལ་དག་ལ་གནམ་ས་བླ་འོག་ལྟ་བུའི་འཕོ་འགྱུར་ཆེན་པོ་བྱུང་ཡོད་པ་ནི་དེང་རབས་རང་བཞིན་ཅན་དང་ས་ཆ་གཞན་པའི་རིག་རྩལ་སྣ་ཚོགས་ཀྱིས་བྱུར་བུར་གཏམས་ཡོད་པ་འདི་རེད།དེའང་དཔེར་ན་སྐོར་བྲོའི་སྐོར་ནས་ནག་ཆུའི་སྐོར་བྲོ་དང་།སྐྱེ་དགུའི་སྐོར་བྲོ།སྨར་ཁམས་སྐོར་བྲོ་སྟེ་ཁམས་ཁུལ་ན་ཧ་ཅང་སྙན་གྲགས་དང་དར་རྒྱས་ཆེ་བའི་སྐོར་བྲོ་གསུམ་ཀ་སྒྱུ་རྩལ་གྱི་ཉམས་འགྱུར་གྲྭ་མ་ཉམ་ཟུར་མ་ཆག་པར་སྒྲུབ་མཆོད་དུས་ཆེན་སྐབས་སུ་གྲོང་ཚོ་ཁག་གིས་འཁྲབ་བཞིན་པ་འདི་ཧ་ཅང་དགའ་འོས་པ་ཞིག་ཡིན་ནའང་།ང་ཚོ་རི་བོ་ཆེའི་ཁྱད་ཆོས་ལྡན་པའི་བྲོ་ཆེན་དག་གི་རིན་ཐང་དང་ལོ་རྒྱུས་ཤེས་མཁན་ཇེ་ཉུང་དུ་གྱུར་ཏེ་འཁྲབ་ཚན་ནང་དུ་ལོ་རེ་ནས་ལོ་རེ་བཞིན་ཇེ་ཉུང་དུ་གྱུར་འགྲོ་བའི་སྣང་ཚུལ་འདི་དངོས་གནས་ཕངས་སེམས་སྐྱེས་དགོས་པ་ཞིག་ཀྱང་ཅི་ལ་མིན།དེ་བཞིན་རྟ་རྒྱུག་རྒྱལ་འཇོག་གི་བྱེད་སྒོ་དར་རྒྱས་འགྲོ་བཞིན་ཡོད་ནའང་སྔོན་མ་རི་བོ་ཆེའི་དུས་ཆེན་གྱི་སྐབས་སུ་རྟ་ཐོག་མདའ་རྩལ་གྱི་སྲོལ་རྒྱུན་དང་གོམས་སྲོལ་གྱ་ནོམ་པ་ཡོད་པ་དག་མིང་གི་ལྷག་མར་གྱུར་སོང་བ་འདིའང་ཡིད་ཕམ་དགོས་པ་ཞིག་རེད།དེ་དང་དེས་མཚོན་པའི་རིག་རྩལ་ཁག་ལ་སྲོལ་རྒྱུན་རང་བཞིན་ཅན་དང་ས་གནས་རང་གི་ཁྱད་ཆོས་ལྡན་པའི་རིག་རྩལ་ཕལ་ཆེར་རྒྱུན་ཆད་ལ་ཉེ་བའི་ཉེན་ཁ་ཞིག་འཕྲད་ཡོད་པ་ནི་མིག་མཐོང་ལག་ཟིན་ཡིན་པ་དེས་ན་དུས་ཆེན་འདི་ཉིད་གནའ་བོའི་ལོ་རྒྱུས་ལྡན་པའི་དུས་ཆེན་ཞིག་ཡིན་པ་ཇི་བཞིན་ནང་གི་རིག་རྩལ་དག་ཀྱང་གནའ་བོའི་བྲོ་བ་ལྡན་པ་ཞིག་ཏུ་འགྱུར་ཐུབ་པའི་རེ་བ་ཆེན་པོས་ང་ཚོས་རྣམ་ཐར་ཟློས་གར་འདི་ཉིད་ཆེད་དུ་སྒྲུབ་མཆོད་དུས་ཆེན་སྐབས་སུ་འཁྲབ་སྟོན་བྱས་པ་ཡིན་ལ།ཟློས་གར་འདིའི་བརྗོད་བྱ་གཙོ་བོའང་གནའ་རབས་སྒྲུབ་མཆོད་དུས་ཆེན་འདིའི་ལོ་རྒྱུས་ཀྱི་བྱུང་རིམ་ཡིན་ནོ།།